Title: Rohanó, egymást ismeretlenül keresztező emberek mozgása határozza meg a nagyvárosok ritmusát
Author: Standart
Last saved by: Titkárság
Company: Liszt Ferenc Zeneművészeti Egyetem

Major Rebecca Performansznap

2003. október 22., 18 óra
Ludwig Múzeum Budapest – Kortárs Művészeti Múzeum

Káosztól a rendig, szeméttől a művészetig, személytelentől az intimig
Major Rebecca performansza Karafiáth Orsolya és Halász Péter közreműködésével

Mondják, egy kézfogás sok mindent elárul. Arról például, hogy határozott, bizonytalan vagy engedékeny-e valaki. Hasonlóképpen beszédes lehet egy használt kesztyű, melynek formája hordozza viselője kezének lenyomatát. A nagyvárosokra jellemző rohanásban számtalan kesztyű pottyan ki észrevétlenül gazdája zsebéből, hogy aztán nyitott könyvként heverjen a földön. Major Rebecca ilyen talált történetek után kutat. Lassított iramban, figyelmesen járja be New York utcáit és egymást ismeretlenül keresztező emberek elhagyott kesztyűiről készít felvételeket. “A kényszerességgel határos gyűjtőtevékenység időmérési módszert körvonalaz. A gyűjtés felfogható a történelem rögzítéseként is, bármilyen jelentéktelennek tűnjék is az esemény”, mondja Major, aki Budapesten ezekből a vékony szálakból sző leginkább labirintusra hasonlító elbeszélést. Kiállítása a kis.terem rezidencia-programjának része, melynek idei témája: A vágy platformjai – A városi terep és lakói. Major multimediális installációja összetett munkafolyamat eredménye; ennek során a kezdetben műhelyként szolgáló kiállítótér folyamatosan változik. A kesztyűk ismét a földre kerülnek, immár a padlót beborító fekete-fehér fotók formájában. Keskeny ösvények két asztalhoz vezetik a látogatót, aki ezeken egy-egy albumot talál. Amikor kezébe veszi a – fotók színes változatát, valamint írók és költők gondolatait tartalmazó – könyveket, önkéntelenül közelebb kerül a lábainál heverő, addig személytelen tárgyakhoz. Saját asszociációkat teremt, melyeket akár írásba is foglalhat. Major Rebecca ezeknek az emléktöredékeknek a gyűjteményéből, valamint New York-i videofelvételekből állítja össze a kiállítás hang- és mozgóképanyagát, és ezzel nemcsak a két város, hanem a személyes és a nyilvános élményvilág között is kapcsolatot teremt. Munkája ugyanakkor reflektál a felhasznált médiumra, a fotóra is. Arra, hogy miképp válik egy teljesen köznapi tárgy képpé, és hogy milyen új jelentést nyer a leképzés ténye által.  Káosztól a rendig, szeméttől a művészetig, személytelentől az intimig: Karafiáth Orsolya költőnővel és Halász Péter előadóval közösen tervezett performansza az installáció címében foglalt jelentéssíkokat eleveníti meg. 

Major Rebecca 1971-ben született Budapesten, 1979 óta New York-ban él. Tanulmányait a Pratt Institute festő szakán végezte, majd számos kiállításon vett részt az Egyesült Államokban. Munkáival a magyar közönség a Magyar Fotográfusok Házában, a Mai Manó Galériában 2001-ben rendezett egyéni kiállításán ismerkedhetett meg. 

Időpont:	2003. október 22., 18 óra
Helyszín:	Ludwig Múzeum Budapest – Kortárs Művészeti Múzeum
			1014 Budapest, Szent György tér 2.
www.ludwigmuseum.hu
Nyitva tartás:	hétfő kivételével naponta 10-18 óráig, csütörtökönként 10-20 óráig
Bővebb információ:	Dr. Baksa-Soós Vera (kurátor), Tel.: 375 78 48
			e-mail: veruschka@ludwigmuseum.hu
Sajtóreferens:	Bethlenfalvy Bálint, Tel.: 375 78 48
			e-mail: bethlenfalvy@ludwigmuseum.hu